
Spillene som gir deg

1UP!

En stor ildkule kom flygende mot meg i enorm fart. Jeg sto på en liten plattform i murstein, omringet av glødende lava. Hjertet hamret i brystet mens jeg stirret ned i de glovarme lavastrømmene under meg, og varmen som slo mot ansiktet mitt, minnet meg på hvor nær døden jeg var. Én liten feil ville føre til en sikker og smertefull avslutning på livet mitt, men jeg kunne ikke gi opp nå! Soppriket og Prinsesse Fluesopp trengte min hjelp.

Hun var tatt til fange av den onde skilpaddedragen Kong Koopa. Det ildsprutende monsterets dype latter runget som et ekko gjennom de dystre, steinlagte gangene i det lavafylte slottet hans. Fakler kastet skremmende skygger og lagde en intens og klaustrofobisk atmosfære som kunne fått enhver person til å stivne av skrekk. Men da ildkulen nærmet seg, kjente jeg en bølge av adrenalin skyte gjennom kroppen. Med et dypt åndedrag samlet jeg alt jeg hadde av krefter, klar over at neste trekk kunne være mitt siste. Jeg måtte time det perfekt. Med et kraftfullt hopp strakte jeg armene oppover mot steinbroen over meg. Da jeg nådde toppen, grep jeg tak i kanten med begge hender. Fingrene mine klorte seg fast i den harde overflaten da en ny ildkule skjøt forbi og streifet skosålene mine. Noen sekunder senere var begge skoene mine i fyr og flammer! Var dette slutten? Med brennende sko og hjertet i halsen trakk jeg meg opp på broen. Jeg hadde bare sekunder igjen.

Det knitret fra lissene som smeltet inn mot føttene mine. En intens smerte krøp oppover beina, da blikket mitt plutselig fanget opp et uvanlig lys på den andre siden av broen. Blant skyggene var det noe som glitret svakt. En merkelig, grønn glød som lyste opp det dystre slottet.

Det var en sopp.

De fleste soppene i Soppriket hadde magiske krefter som gjorde deg større og sterkere, men denne var annerledes. Den var glattere, mer skinnende, og pulserte i en beroligende rytme. En helbredende kraft oste fra den. Jeg skulle få en ny sjanse, et ekstra liv.

Soppen var en 1UP!

EN VERDEN SOM GIR LIV

Da jeg var fire år gammel, fikk jeg en julegave som åpnet et vindu inn til en helt ny verden for meg. En verden hvor jeg kunne sette meg selv i skoene til modige helter og heltinner. En spennende verden fylt med utfordringer og farer. En verden der jeg kunne dra på eventyr gjennom sopplandskap og farlige slott fylt med glovarm lava og flygende ildkuler. Jeg snakker selvfølgelig om videospillenes verden – gaming!

For meg var det Super Nintendo og spillet «Super Mario All-Stars» som ble det første møtet med denne magiske verdenen. En fantasiverden som har lært meg vel så mye om den virkelige. Den har vært en kilde til inspirasjon, læring og personlig vekst. Gjennom store og små utfordringer har den gitt meg rom til å utforske, prøve, feile og til slutt mestre det tilsynelatende umulige. Gaming er en stor del av den jeg er.

Om du har vokst opp med videospill sånn som meg, er sannsynligheten stor for at du også har vært borti én eller to 1UPs før. En 1UP kan komme i mange forskjellige former og fasonger. Super Mario har grønne sopper, Donkey Kong har røde ballonger, og Sonic har TV-skjermer og bokser. Ingen 1UP ser lik ut, men de har alle den samme egenskapen: å gi spilleren et ekstra liv og en ny sjanse. Den redder deg fra å bli «Game Over», og fra å måtte begynne helt på nytt igjen. Når alt ser mørkt og håpløst ut, gir den et lite lysglimt. Den er der for å fortelle deg at uansett hvor mange ganger du faller, så er det alltid mulig å reise seg igjen. Å få en 1UP er som å finne en bortglemt sjokolade i skapet når du trenger en oppmuntring. Det er som å finne penger i jakkelomma når du er blakk. Det er som å våkne opp på det du tror er en mandag, for så å komme på at det er lørdag og at helga ligger vidåpen foran deg.

Mange videospill har vært som 1UPs for livet mitt. De har gitt meg nye ferdigheter og inspirert meg til å vokse både personlig og i samspill med andre. Spill former vår kreativitet, samarbeidsevne, problemløsningsevne og til og med vår empati. De får oss til å tenke på hvordan vi behandler andre. Fra vi tar våre første skritt og sier våre første ord, er lek og spill en stor del av livene våre. Det hjelper oss å knytte vennskapsbånd, bli kjent med oss selv og verden rundt oss. Det er broen mellom generasjoner, kulturer og mennesker med ulike interesser, samtidig som det gir rom for læring, innovasjon og en flukt fra hverdagens stress og mas. Slik er det også med videospillene vi elsker. De speiler ikke bare hvem vi er, men også hvem vi ønsker å bli. De utfordrer oss, trøster oss og inspirerer oss til å strekke oss mot nye høyder.

Videospill har kommet langt siden den spede begynnelse på 1950- og -60-tallet. Fra de første interaktive blokkene i sort og hvitt til dagens detaljerte virtuelle verdener har videospillet utviklet seg til å bli en viktig del av kulturen vår. Likevel knyttes det enda stigma til en av verdens største hobbyer. Fremdeles kan spydige kommentarer komme fra de som ikke har peiling på hva de snakker om. «Skaff deg et liv!»

Men de vet ikke dette: Gamere har ikke bare ett liv. Vi lever uendelig mange forskjellige liv som beriker vårt virkelige.

Denne boka er til deg som elsker videospill – gameren, spilleren, geeken og nerden. Jeg har ikke skrevet den bare for å forsvare hobbyen din, men også for å forhåpentligvis berike den. Livet kan jo være dølt og kjedelig av og til, men videospill kan gi ekstra liv til livet, akkurat som en 1UP!

